સુરત ટાઉન પ્લાનિંગમાં હાઉસિંગની સ્કીમ માટે અનામત રખાયેલી જમીનનું ૧૦ વર્ષ સુધી કોઇ કામ કરાયું નહોતું અને તેથી આ પ્લોટ્સનું રિઝર્વેશન રદ કરવાનો આદેશ હાઇકોર્ટના સિંગલ જજે કર્યો હતો. આ કેસની હકીકત એવી છે કે, જમીનના મૂળ માલિકે વર્ષ ૨૦૦૮માં જમીન ખરીદી હતી. જો કે આ જમીન હાઉસિંગના ડેવલપમેન્ટ માટે અનામત રખાઈ હતી. તેનું ડેવલપમેન્ટ પ્લાન સુડા દ્વારા મંજૂર કરાયો હતો અને ૧૦ વર્ષ થઇ જવા છતાંય આ જમીન હાઉસિંગ બોર્ડે સંપાદિત કરી નહોતી. દરમિયાન રિવાઇઝ્ડ ડેવલપમેન્ટ પ્લાન અમલમાં આવ્યો હતો અને અરજદારની જમીન હાઉસિંગ માટે અનામત દર્શાવાઇ હતી. જ્યારે અરજદારે ઝોનિંગ સર્ટિ.મેળવવા અરજી કરી અને આ સર્ટિ.ઇસ્યૂ કરાયું ત્યારે સુડાએ જમીન ગુજરાત હાઉસિંગ બોર્ડના હાઉસિંગ પ્રોજેક્ટ માટે અનામત હોવાનું દર્શાવ્યું હતું. તેથી અરજદાર દ્વારા હાઇકોર્ટ સમક્ષ અરજી કરાઈ હતી. જેમાં ઝોનિંગ સર્ટિફિકેટને રદ કરવા અને રિવાઇઝ્ડ ડેવલપમેન્ટ પ્લાન કે જેમાં જમીનને અનામત દર્શાવાઈ હતી તેને અને વિવાદીત જમીન સંબંધે થયેલા જાહેરનામાને ગેરકાયદે જાહેર કરવાની માગ કરાઇ હતી. હાઇકોર્ટના સિંગલ જજે આ અરજી ગ્રાહ્ય રાખી હતી. આ ચુકાદા સામે ગુજરાત હાઉસિંગ બોર્ડે ડિવિઝન બેંચ સમક્ષ અપીલ કરી હતી. જેમાં એવી રજૂઆત કરી હતી કે,‘અરજદારે જાતે જ આ જમીન ખરીદી હતી અને તે હાઉસિંગ બોર્ડ માટે અનામત હતી. તેવા સંજોગોમાં તેઓ એવો વાંધો ઉઠાવી શકે નહીં.’